kardosdrur/scandi-wiki huggingface dataset:
Thorvaldsen (skib, 1867)

Den tremastede bark Thorvaldsen var et dansk handelsskib, bygget i Sverige i 1867. Fra 1871 til 1928 tilhørte skibet Den kongelige Grønlandske Handel. Derefter blev det solgt til et rederi i Finland og under den finske vinterkrig blev det beslaglagt af Sovjetunionen.

Konstruktion 
Thorvaldsen var bygget af træ, og var et traditionelt sejlskib. Det blev konstrueret på H. Olsens værft i landsbyen Kolboda, der i 1971 blev en del af Kalmar kommune. Besætningen talte typisk 15 mand: Kaptajnen, to styrmænd, bådsmanden, tømmermanden, kokken, to jungmænd, en dæksdreng og seks matroser. Skibet blev leveret i 1867 til et partrederi i København og blev senere solgt til grosserer H.S. Hansen. Der kan ses lidt varierende angivelser af dets dimensioner og lasteevne, for det blev ommålt nogle gange. I 1871 rådede rederiet H.S. Hansen over seks sejlskibe, og Thorvaldsen blev dette år for første gang sendt til Grønland for den kongelige Grønlandske Handel. KGH må have været tilfredse med Thorvaldsen, for i december samme år købte KGH skibet af Hansen.

Tjeneste i KGH 
Barken foretog adskillige rejser til Grønland, typisk med varer til Handelens butikker den ene vej, og med grønlandske produkter, især tran, på hjemturen til Danmark. I begge retninger medtog man også flyttegods for udstationerede danskere, og skibet havde plads til fire-seks passagerer. Når skibe som Thorvaldsen ankom til bygderne, blev de liggende på reden, og varerne blev lastet om i jagter og galeaser og fragtet det sidste stykke til land. Indtil 1896 havde besætningsmedlemmerne lov til at tage saltede hellefisk med hjem for egen regning, men fra det år blev trafikken forbudt. Resterne af fiskene fik den øvrige last til at stinke, og når Handelens skibe ankom til en bygd, var det signal til, at alle mænd drog på havet for at fange hellefisk til besætningen, så der ikke var mandskab til at losse skibene. Thorvaldsen blev regnet som et af handelens kønneste skibe, og forblev i drift frem til 1920'erne. I 1928 blev skibet solgt til et finsk rederi, og under den finske vinterkrig i 1939-1940 blev det beslaglagt af Sovjetunionen. Derefter fortaber dets historie sig.

Museet for Søfart har fotografi(er) af Thorvaldsen og geologen Andreas Nicolaus Kornerup tegnede skibet i Egedesminde (Aasiaat) i august 1879. Marinemaleren Vilhelm Arnesen forevigede det - med dansk splitflag - ud for Kronborg i 1932, selv om skibet på det tidspunkt havde sejlet under finsk flag i fire år.

Skibsførere 
 1871: A. Berg
 1873: C.T. Amondsen
 1891: P.J. Jensen
 1907: O.T. Jensen
 1909: L. Jørgensen
 1913: O. Jensen
 1916: K. Stoklund
 1917: O. Jensen
 1918: N. Sørensen 
 1921: H. Hansen
 1926: N.C. Vestmar
 1927: Ingen nævnt

Noter 

Skibe fra Danmark
Avery Nordic

Avery Nordic har siden 2013 været en division under verdensomspændende CCL Label Industries Inc.   

Firmaet er grundlagt i 1935 af R. Stanton Avery og har tidligere været en del af Avery Dennison.   

Avery Nordic dækker salg og markedsføring af virksomhedens serier af etiketter i de nordiske lande.  

Avery er markedsledende leverandør indenfor etiketter og andre produkter. Produkter sælges gennem et globalt forhandlernetværk.   

Virksomheden har sit nordiske hovedkontor i Køge (Danmark).

Eksterne henvisninger 
 www.avery.eu

Detailvirksomheder i Danmark
Kontorartikler
Brands
Produkter
Pædagogmedhjælper

En pædagogmedhjælper er en person, som ofte er uden pædagogisk uddannelse, der arbejder som medhjælper i en vuggestue, en børnehave, et fritidshjem el.lign. pasningstilbud. I 1996 indførtes en 1 1/2-årig pædagogisk grunduddannelse (PGU), denne uddannelse er siden afskaffet og afløst af  uddannelsen til pædagogisk assistent (PAU). Pædagogmedhjælpere hører til de lavest lønnede offentligt ansatte.

Referencer 
Den Danske Ordbog
Everett McGill

Everett McGill (født Charles Everett McGill III, 21. oktober 1945) er en tidligere amerikansk skuespiller, der er bedst kendt for biroller i film som Licence to Kill, Silver Bullet, The People Under the Stairs, Elitesoldaten, Dune, Yanks, Under Siege 2: Dark Territory og My Fellow Americans.

Liv og karriere 
McGill blev født Charles Everett McGill III i Miami Beach i Florida. Han gik på Rosedale High School in Kansas City, Kansas og blev færdig i 1963.

Film 
McGill har en relativt kort filmografi, men har formået at blive berømt ved at være med i film som Brubaker med Robert Redford. Han spillede også med i Chad Richards sæbeopera The Guiding Light i 1975 og 1976 hvilket bidrog til kultstatus. Efter at være kommet i offentlighedens søgelys fik han rollen som hulemanden Naoh i filmen Quest for Fire i 1981, og McGill var med i Silver Bullet, der var en varulvfilm inspireret af en af Stephen Kings noveller. Krigsfilmen Field of Honor og Clint Eastwood krigsfilm Elitesoldaten, begge fra 1986 samt James Bond-filmen Licence to Kill fra 1989 gav ham yderligere berømmelse. I 1988 spilede McGill titelrollen i Iguana, der blev instrueret af Monte Hellman. I slutningen af 1996 medvirkede han i My Fellow Americans sammen med James Garner og Jack Lemmon.

Arbejde med David Lynch 
Skuespilleren er mest anerkendt for sit arbejde med David Lynch. McGill arbejdede sammen med for første gang i 1984 i filmatiseringen af Frank Herberts Dune, hvor han spillede Fremen-lederen Stilgar. McGill optrådte senere som Ed Hurley i kult-serien Twin Peaks. McGill han spillede også med i Lynchs film The Straight Story fra 1999.

The People Under the Stairs 
I 1991 blev McGill genforenet med Wendy Robie, der også spillede med i Twin Peaks. De optrådte som skurke i Wes Craven film The People Under the Stairs.

Filmografi 
 Yanks (1979)
 Union City (1980)
 Brubaker (1980)
 Quest for Fire (1981)
 Dune (1984)
 Silver Bullet (1985)
 Field of Honor (1986)
 Elitesoldaten (1986)
 Iguana (1988)
 Licence to Kill (1989)
 Jezebel's Kiss (1990)
 The People Under the Stairs (1991)
 Under Siege 2: Dark Territory (1995)
 My Fellow Americans (1996)
 Jekyll Island (1998)
 The Straight Story (1999)

Referencer

Eksterne henvisninger 
 
 

Skuespillere fra USA
Medicotekniker

En medicotekniker er typisk en elektro-mekanisk tekniker eller tekniker, der sikrer, at medicinsk udstyr er vedligeholdt, konfigureret korrekt, og sikkert funktionel.

Medicoteknikere er ansat af hospitaler, klinikker, private virksomheder og militæret. Medicoteknikere installerer, efterser, vedligeholder, reparerer, kalibrerer, ændrer og designer biomedicinsk udstyr og støttesystemer til at overholde medicinske standardretningslinjer. Medicoteknikere uddanner og rådgiver personale på teorien om drift, fysiologiske principper, og sikker klinisk anvendelse af biomedicinsk udstyr.

Referencer 

Stillingsbetegnelser inden for sundhed
Logistik
Toppeladugård slot

Toppeladugård er et slot i Genarps socken i Lunds kommun, Skåne.

Hovedbygningen, en murstensbygning i to etagers med tårn og to fløje, blev bygget 1918-20 i renæssancestil tegnet af Lehming Lars Johan (1871-1940). I tilslutning til hovedbygningen er resterne af en barokhave. Flere af slotets bygninger blev bygget i 1700-tallet og ved en sø nær slottet ligger et bindingsværkshus fra 1600-tallet.

Historie 

Som navnet antyder var Toppeladugård oprindeligt ladegård under Häckeberga slot. 1720 skildes Toppeladugård imidlertid ud fra Häckeberga. Godset var på det tidspunkt ejet af Christina Piper, og det var sandsynligvis hende, der byggede gårdens første hovedbygning. Hun grundlagde også den park, der stadig omgiver slottet. 1791 købtes godset af Grev Tage Thott, som overdrog det til sin datter Fredrika Magdalena. Hendes søn, baron Adolf Bennett solgte ejendommen til Major Baron Carl Gustaf Wrangel von Brehmer på Häckeberga. Således var Toppeladugård for en tid genforenet med godset. Ladugården blev blev snart solgt fra igen, og i 1918 blev Toppeladugård erhvervet af kaptajn Kuylenstierna. Under hans ledelse byggede den nuværende hovedbygning, fordi den gamle led af husbuk.

Nils Aschan, den tidligere hovedkasser i Malmø, købte Toppeladugård i 1928, fordi han ikke var tilfreds med alkoholration, han blev tildelt i Malmø. I Genarps kommun modtog han større rationer. Toppeladugård blev købt i 1935 af advokat Rolf Nordenstedt. Han testamenterede slottet og parken til Kulturen i Lund, mens godset blev købt af Nordenstedts svigersøn Bo Wersäll. Kulturen kunne ikke finde en egnet anvendelse til slottet, og efter godkendelse af bestyrelsen blev det solgt til familien Wersäll. Gennem generationsskifte overførtes gården til Bo Wersälls søn, Claes Wersäll.

Slotte i Skåne
Bygninger, konstruktioner og anlæg i Lund
Renæssance
Louise af Sverige (flertydig)

Louise af Sverige kan henvise til:

 Louise af Nederlandene (1828-1871) - datter af prins Frederik af Nederlandene og gift med kong Karl 15. af Sverige
 Louise af Sverige (1851-1926) - datter af kong Karl 15. af Sverige og gift med kong Frederik 8. af Danmark
 Louise Mountbatten (1889–1965) - datter af prins Ludvig af Battenberg og gift med kong Gustav 6. Adolf af Sverige
Fra Kap til Kilimanjaro

Fra Kap til Kilimanjaro er en dokumentarfilm der blev vist på DR1 i 2002. Filmen handler om biologen og journalisten Lars Ørlund, der rejser ca. 17.000 km fra Kap Det Gode Håb i syd ved Cape Town, til Kilimanjaro nord ved grænsen til Kenya. 

Undervejs i udsendelsen besøger han flere forskelige lande, byer og steder som Sydafrika, Botswana, Namibia, Zimbabwe, Zambia, Tanzania, Rwanda og Kenya. 

Samt byer som Cape Town, Kimberley, Windhoek, Bulawayo, Kigali, Nairobi og Mombasa. 

Derudover besøger han flere seværdigheder som Victoria Falls, nogle nationalpark er samt Karen Blixens Farm i byen Karen, som er en forstad til Nairobi.

Afsnit 

 Afrika på spidsen
 Nu gå den vilde jagt
 Sorte udsigter
 Nedtur eller fremtid?
 Afrikas dronning
 Afrikas baggård
 Turisme og ulandshjælp
 Afrika på toppen

Referencer

Eksterne Henvisninger 

Danske film fra 2002

Dokumentarfilm fra Danmark
Flyv så

Flyv så er det tiende studiealbum fra den danske sanger og satiriker Niels Hausgaard. Det blev udgivet i 2006 og var Haugaards første album i 15 år siden I fornuftens land fra 1991.

Hausgaard vandt prisen for "Årets danske sangskriver" for albummet ved Danish Music Awards Folk i 2007, og Flyv så blev nomineret til "Årets danske album" ved samme prisoverrækkelse, men måtte se sig slået af Instinkts album Grum.

Spor 
 "Som Grise" - 2:45
 "Kyklikyy" - 3:11
 "Sommerflirt" - 3:25
 "Blå Bog" - 3:03
 "Egon" - 4:28
 "Far" - 4:28
 "Godt De Er Gift" - 2:49
 "Habitter" - 3:25
 "Gammel Lene" - 4:49
 "Betty Mørch Hansen" - 3:26
 "Che Guevara" - 3:31
 "Min Brors Kæreste" - 2:36
 "Jeg Trækker Det Tilbage" - 3:12
 "Undskyld" - 4:46
 "Bette Annie" - 4:11

Referencer

Eksterne henvisninger 
 Flyv så  på Discogs
 

Niels Hausgaard-album
Album fra 2006
Nydalen Station

Nydalen Station (Nydalen stasjon) er en metrostation på T-baneringen på T-banen i Oslo. Stationen, der ligger i Nydalen i bydelen Nordre Aker, blev åbnet 20. august 2003 som en del af den første etape af T-banetingen. Den har ca. 12.000 passagerer om dagen.
 
Stationen har tre udgange, to ved Handelshøyskolen BI og en ved Nydalen torv. Stationen ligger et par hundrede meter fra jernbanestationen af samme navn på Gjøvikbanen.

The Tunnel of Light 
Som et særligt indslag havde Nydalen Station i mange år rulletrapper med lys-, lyd- og musikeffekter. Det var kunstværket The Tunnel of Light, der var indbygget i trapperne med mere end 1.800 lysstofrør og 44 højtalere. De blev styret af sensorer, der reagerede på folk, der benyttede trapperne. Repertoiret af lys og lyd fulgte årstiderne. 

Ideen til kunstværket kom fra stationens arkitekt Kristin Jarmund. Lyssystemet var udviklet af Per Åge Lyså, Bjarne Kvinnsland havde komponeret musikken, og Yngve Sandboe havde stået for den samlede programmering. Desuden havde Beate Grimsrud indlæst egne tekster, der var blevet integreret i lydbilledet. Udformningen af stationen med The Tunnel of Light blev nomineret til Mies van der Rohe-prisen.

I 2015 begyndte arbejdet med at opgradere rulletrapperne og perronerne på stationen. Fordi The Tunnel of Light ikke længere virkede, var der behov for en ny rulletrappe. Den eksisterende blev opgraderet med kunst i taget af Ole Jørgen Næss.

Eksterne henvisninger

Noter 

T-banestationer i Oslo
Etableret i 2003
Storo Station

Storo Station (Storo stasjon) er en metrostation på T-baneringen på T-banen i Oslo. Stationen, der ligger ved Storokrysset i Storo blev åbnet 20. august 2003 som endestation for første etape af T-baneringen. Resten af T-baneringen blev åbnet 20. august 2006.

Et par hundrede meter fra Storo station ligger Grefsen Station på Gjøvikbanen, der går parallelt med T-baneringen mellem Storo og Sinsen. Jernbaneverket planlægger at bygge en gangbro, der vil give bedre forbindelse mellem de to stationer.

Eksterne henvisninger

Noter 

T-banestationer i Oslo
Etableret i 2003
Sinsen Station

Sinsen Station (sinsen stasjon) er en metrostation på T-baneringen på T-banen i Oslo. Stationen blev indviet 20. august 2006 af Kronprins Haakon som en del af anden og sidste del af T-baneringen.

Stationen ligger lige vest for Sinsenskrysset mellem Trondheimsveien og Storoveien, en del af Riksvei 150 (Ring 3). Der er adgang til stationen fra begge sider af Trondheimsveien og fra Hans Nielsen Hauges gate i nord.

Stationen ligger i forlængelse af Torshovsdalen i bydelen Sagene og derved egentlig udenfor kvarteret Sinsen. Dette gør at stationen betjener det sydøstlige Sandaker og det nordøstlige Torshov (eller Åsen) lige så godt som det nordvestlige Sinsen.

Eksterne henvisninger 

T-banestationer i Oslo
Etableret i 2006
Skyway

En skyway er en lukket eller overdækket gangbro, der forbinder to eller flere bygninger. De er typisk placeret en eller to etager over jorden, men ved højhuse kan de være placeret væsentlig højere. De ejes typisk af firmaer og institutioner, der har behov for at forbinde bygninger, der for eksempel kan ligge på hver sin side af en gade, som folk så kan krydse i sikkerhed og tørvejr.

I nogle lande, for eksempel USA og Thailand, er der anlagt hele netværk af offentligt tilgængelige skyways. Det længste sammenhængende netværk er det 18 km Minneapolis Skyway System, der forbinder 69 kontorbygninger, hoteller, boligblokker og andre bygninger i Minneapolis. En anden form for netværk af skyways om end i mindre format finder man i mange lufthavne, hvor de bruges til at forbinde terminaler med.

Eksterne henvisninger 

Broer
Midsommersangen

"Midsommersangen" er en dansk sang af rockbandet Shu-Bi-Dua. Sangen udkom som single i 1981 på 7"-vinyl, men fandtes oprindelige på albummet Shu-bi-dua 7 fra 1980, og siden på flere af gruppens opsamlingsalbums. Sangen er baseret på Holger Drachmanns sange "Midsommervisen" og deler stort set hele teksten, mens melodien er ny. Sangen synges traditionelt i forbindelse med sankthans.

Baggrund 
Sangen blev skrevet af gruppen, da en journalisten Kirsten Jacobsen fra DR-programmet Kanal 22 havde fået den ide, at få en moderne band til at komponere en ny og mere folkelig melodi, da den gamle var vanskelig at synge.

Komposition 
Sangen er Shu-bi-duas udgave af den gamle "Midsommervise", hvis titel oprindelig var "Vi elsker vort land". Shu-bi-duas version blev udgivet i 1980, mens den oprindelige udgave var skrevet til teaterstykket Der var engang af Holger Drachmann. Den oprindelige melodi var skrevet af Peter Erasmus Lange-Müller. Den nye melodi er skrevet af Michael Hardinger. Teksten er identisk med undtagelse af et enkelt ord. I tredje vers i den oprindelige tekst hedder det: "Men mod ufredens ånd over mark, under strand, vil vi bålet på fædrenes gravhøje tænde." Der har Shu-Bi-Dua skiftet gravhøje ud med gravhunde.

Der er et vers mere til den oprindelige sang, som dog aldrig synges til Sankthans, da det har mere relevans til stykkets indhold, end til fejring af midsommer. Det er ikke med i Shu-Bi-Duas udgave.

Popularitet 
Ligesom "Midsommervisen" bliver "Midsommersangen" traditionelt sunget i forbindelse med sankthans. Nogle steder synges begge sange mens andre kun synger den ene.

I både 2010 og 2012 opnåede sangen at komme på den dansk singlehitliste. Begge gange som nummer 32, og kun i en enkelt uge.

Eftermæle 
I 2018 udkom Højskolesangbogen for børn, hvor "Midsommersangen" var inkluderet under titlen "Vi elsker vort land".

Spor 
 "Midsommersangen" - 4:30
 "Stjernefart" - 2:40

Hitlister

Referencer

Eksterne henvisninger 
 Midsommersangen på Discogs
 Midsommersangen på Genius.com

Shu-bi-dua-sange
Sange fra 1980
Singler fra 1981
Jón Gnarr

Jón Gnarr (født 2. januar 1967 i Reykjavík som Jón Gunnar Kristinsson) er en islandsk komiker, skuespiller, forfatter og politiker. Han dannede protestpartiet Det Bedste Parti (Besti Flokkurín) i 2009, og blev valgt til Reykjavíks borgmester for perioden 2010–14, efter at partiet blev størst med 34,7 % af stemmene ved kommunalvalget i 2010.

I dag arbejder Gnarr for en islandsk tv-station.

Personligt liv og familie 
Jón Gnarr er gift med Jóhanna Jóhannsdóttir, som han har fem børn med.

Eksterne henvisninger 

 
 Officiel Facebook-side
 Biografi på Reykjavík bystyres netsted

Noter 

Komikere
Romanforfattere fra Island
Skuespillere fra Island
Borgmestre fra Island
Personer fra Reykjavik
Katrín Jakobsdóttir

Katrín Jakobsdóttir (født 1. februar 1976) er en islandsk politiker og siden 30. november 2017 Islands statsminister. Hun er partileder for venstrefløjspartiet Vinstrihreyfingin - Grænt framboð og har tidligere haft flere ministerposter. Hun var regnet som en af favoritterne ved det islandske præsidentvalg i 2016, men valgte ikke at kandidere.

Uddannelse 
Katrín tog grundskoleprøve fra Langholtsskóli i 1992 og studentereksamen fra Menntaskólinn við Sund i 1996, med sin årgangs højeste karaktergennemsnit. Hun har en bachelorgrad i islandsk og fransk fra Islands Universitet i 1999 (temaet var islandske kriminalromaner), og tog en MA sammesteds i 2004 for en afhandling om den populære islandske krimiforfatter Arnaldur Indriðasons værker.

Politisk karriere 
Katrín var formand for Ungir Vinstri-grænir 2002-2004, og suppleant til byrådet i Reykjavík for Reykjavíkurlistinn 2002-06. Hun har været medlem af Altinget for valgkredsen Reykjavík Nord siden valget i 2007. Katrín blev valgt til næstformand for Vinstrihreyfingin - Grænt framboð 2003-13 og har været siden 2013 været partiets formand. Hun var undervisnings-, forsknings- og kulturminister i Jóhanna Sigurðardóttirs regering 2009-13.

Optræden og mediearbejde 
I 1996 optrådte Katrín med bandet Bang Gangs musikvideo til sangen "Listen Baby" og i 2003 medvirkede hun i tv-filmen Njálssaga. I 2004-05 var hun medtilrettelægger og vært på programmet Sunnudagsþáttarins på tv-kanalen SkjárEinn, og i 2009 var hun med i tv-miniserien Fangavaktin.

Familie 
Katrín er gift med Gunnar Örn Sigvaldason og mor til tre sønner (født 2005, 2007 og 2011). Hun kommer fra en slægt, der tæller mange fremtrædende personer indenfor islandsk politik og kulturliv. Hun er søster til tvillingebrødrene Ármann Jakobsson og Sverrir Jakobsson, der begge er professorer, oldebarn af politikeren Skúli Thoroddsen og digteren Theódóra Thoroddsen, barnebarn af ingeniøren og altingsmedlemmet Sigurður S. Thoroddsen og niece til digteren Dagur Sigurðarson.

Bibliografi 
 Glæpurinn sem ekki fannst: saga og þróun íslenskra glæpasagna, Reykjavík: Háskolaútg [u.a.], 2001.
 "Eiskalte Morde auf der eisigen Insel: Eine Geschichte der isländischen Kriminalliteratur" i Jost Hindersmann (red.): Fjorde, Elche, Mörder: der skandinavische Kriminalroman, Wuppertal: NordPark, 2006, s. 188-198. 
 "Krimineller Einblick in die isländische Gesellschaft: Die Kriminalromane von Arnaldur Indriðason" i Jost Hindersmann (red.): Fjorde, Elche, Mörder: der skandinavische Kriminalroman, Wuppertal: NordPark, 2006, s. 301-318.

Noter

Eksterne henvisninger 
 Biografi på althingi.is (engelsk)
 Nordic Labour Journal: Katrín Jakobsdóttir - party leader during times of change

Statsministre fra Island
Altingsmedlemmer
Feminister fra Island
Personer fra Reykjavik
Gazélec FC Ajaccio

Gazélec FC Ajaccio (normalt bare kendt som Gazélec Ajaccio) er en fransk fodboldklub fra Ajaccio på Korsika. Klubben spiller i den anden bedste række, Ligue 1 og blev stiftet i 1910. Hjemmebanen er Stade Ange Casanova.

Titler 

 Ingen

Kendte spillere 
  Ismaël Bangoura
  Mickaël Pagis
  Rémy Cabella

Danske spillere 
  Ingen

Eksterne henvisninger 
Klubbens officielle hjemmeside

Fodboldklubber i Frankrig
Etableret i 1910
Vægtstang

Vægtstang er et flertydigt ord.

 Et alment fysisk princip, vægtstangsprincippet.
 Et primitivt redskab, en løftestang, som for eksempel et koben,
 Del af skålvægt
 Bismervægt - gammel håndholdt vægt.
 Sportsudstyr til styrketræning eller kraftløft, se Vægtstang (fitness)

Se også 
 Vægtstang (fitness) på :sv:Skivstångsrodd og :en:Barbell

Noter
NORDEFCO

NORDEFCO (), Nordisk Forsvarssamarbejde er siden 2009 betegnelsen for et formaliseret samarbejde på forsvarsområdet imellem de fem nordiske lande: Danmark, Finland, Island, Norge og Sverige.

I 2016 havde Danmark formandskabet for NORDEFCO.

Formål 
Samarbejdet vedrører forsvarspolitik, militære færdigheder og effektivisering, internationale operationer under f.eks. FN samt forsvarsindustri og militærteknologi.

Derimod er der ikke tale om en egentlig skandinavisk forsvarsalliance med gensidig forsvarsforpligtelse, og medlemmernes militære allianceforhold og deltagelse i internationalt militærsamarbejde er stadig forskellige: Danmark, Finland, Island og Norge er medlemmer af NATO, hvorimod Sveriges ansøgning om optagelse i NATO pr. maj 2023 fortsat er uafklaret. Sverige samarbejder dog med NATO igennem bl.a. Partnerskab for fred. Desuden deltager Sverige, Finland og Norge i EU's nordiske kampgruppe, men ikke Danmark, der grundet det tidligere EU-forbehold på forsvarsområdet valgte at stå uden for NBG. Der er ikke enighed om, hvorvidt etableringen af NORDEFCO er eller bør være et skridt imod at styrke Finlands og Sveriges integration i NATOs militærstrukturer.

Historie 
NORDEFCO blev oprettet ved underskrivelsen af en fælles hensigtserklæring (memorandum of understanding) i Helsinki den 4. november 2009. Samarbejdet afløste tre tidligere samarbejder vedrørende fredsbevarende styrker (NORDCAPS), forsvarsmateriel (NORDAC) og generelt militærsamarbejde (NORDSUP).

Struktur 
NORDEFCOs arbejde ledes af en politisk styrekomité (Policy Steering Committee) og af en militær koordinationskomité (Military Coordination Committee). Det konkrete arbejde på de forskellige samarbejdsområder udføres af ansatte i medlemslandenes nationale militærinstitutioner.

Der er fem samarbejdsområder (COPAs):
 Militære kapaciteter (Capabilities, COPA CAPA)
 Personel og uddannelse (Human Resources & Education, COPA HR&E)
 Træning og øvelser (Training & Exercises, COPA TR&EX)
 Militære operationer (Operations, COPA OPS)
 Materiel (Armaments, COPA ARMA)

Referencer

Eksterne henvisninger 
 NORDEFCOs officielle hjemmeside 
 Håkon Lunde Saxi, 'The rise, fall and resurgence of Nordic defence cooperation', International Affairs, Volume 95, Issue 3, May 2019, Pages 659–680
 Mikkel Storm Jensen (red.), Nordisk Forsvarssamarbejde 2016 - Vilkår og muligheder (Kjøbenhavn: Forsvarsakademiet, 2016) 
 Tuomas Forsberg, 'The rise of Nordic defence cooperation: a return to regionalism?', International Affairs, Volume 89, Issue 5, September 2013, Pages 1161–1181
 Håkon Lunde Saxi, Nordic defence cooperation after the Cold War (Oslo: Institutt for forsvarsstudier, 2011)

Etableret i 2009
Nordiske organisationer
Hjerneforskning

Hjerneforskning er en paraplybetegnelse for en række videnskabelige discipliner, der studerer nervesystemets og hjernens fysiologiske molekylære, cellulære, strukturelle, funktionelle og evolutionære processer og deres sammenhæng med blandt andet tænkning, adfærd og sygdom. Moderne hjerneforskning er således et tværfagligt felt, der trækker på viden og metoder inden for datalogi, ingeniørvidenskab, lingvistik, matematik, neurologi, genetik, biokemi, molekylærbiologi og biofysik. Hjerneforskningen udøver også indflydelse på andre områder, herunder markedsføring kommunikation, psykologi, filosofi og jura. Fremskridt i studiet af dyrs og menneskers nervesystemer samt udviklingen inden for datalogi og computerteknologi har også hjulpet i udviklingen af neurale netværk og kunstig intelligens.

Kilder 

Lægevidenskab
Humanbiologi
Neurovidenskab